เอเอซีพีคลอดประกันใหม่ ให้ผลตอบแทน 3%
&#8220;เอเอซีพี&#8221; ฉลองครบรอบ 60 ปี เสนอขายประกันแบบใหม่ จ่ายเบี้ยครั้งเดียว รับผลตอบแทนสูงสุด 3% เปิดขายเพียง 300 ล้านบาท
15 มี.ค. 2554

“เอเอซีพี” ฉลองครบรอบ 60 ปี เสนอขายประกันแบบใหม่ จ่ายเบี้ยครั้งเดียว รับผลตอบแทนสูงสุด 3% เปิดขายเพียง 300 ล้านบาท 
น.ส.พัชรา ทวีชัยวัฒนะ รองกรรมการผู้จัดการใหญ่ฝ่ายบริหารการตลาดและสื่อสารองค์กร    บริษัท อยุธยา อลิอันซ์ ซี.พี. ประกันชีวิตหรือ เอเอซีพี เปิดเผยว่า บริษัทได้เปิดตัวแบบประกันใหม่ “มาย ซุปเปอร์ 10” และ “มาย ซุปเปอร์ 10 พลัส” เพื่อฉลองครบรอบ 60 ปี  โดยมีจุดเด่นเป็นแผนประกันชีวิตเพื่อการออมเงินระยะกลาง จ่ายเบี้ยประกันภัยครั้งเดียว รับความคุ้มครองชีวิต105% ของจำนวนเงินเอาประกันภัยตลอดสัญญาที่มาพร้อมการจ่ายเงินคืนตามกรมธรรม์ประกันภัยรวมสูงถึง 2.7% และ 3% ของจำนวนเงินเอาประกันภัย เจาะกลุ่มลูกค้าที่ต้องการความคุ้มครองชีวิต พร้อมการออมเงินที่ให้ผลตอบแทนคงที่ เพื่อรับมือกับสภาวะเศรษฐกิจที่ไม่แน่นอน ซึ่งเปิดขายเพียง 300 ล้านบาท เท่านั้น
สำหรับแบบประกัน “มาย ซุปเปอร์ 10” และ “มาย ซุปเปอร์ 10 พลัส” ต่างกันที่ผลตอบแทนและจำนวนเงินเอาประกันภัยโดย มาย ซุปเปอร์ 10 ให้ผลตอบแทนเป็นเงินคืน 2.7% ของจำนวนเงินเอาประกันภัยปีที่ 1-9 และเงินครบกำหนดสัญญารวม 102.7% ของจำนวนเงินเอาประกันภัย และจำนวนเงินเอาประกันภัยขั้นต่ำ 500,000 บาท สูงสุด 999,999 บาท ส่วนมาย ซุปเปอร์ 10 พลัส ให้ผลตอบแทนเป็นเงินคืน 3% ของจำนวนเงินเอาประกันภัยปีที่ 1-9 และเงินครบกำหนดสัญญารวม 103% ของจำนวนเงินเอาประกันภัย และจำนวนเงินเอาประกันภัยขั้นต่ำ 1,000,000 บาท สูงสุด 20,000,000 บาท ทั้งนี้ แบบประกันทั้ง 2 แบบมีจุดเด่นอยู่ที่ เป็นผลิตภัณฑ์ประกันชีวิตประเภทชำระเบี้ยประกันครั้งเดียว เหมาะสำหรับลูกค้าที่ต้องการออมเงินที่มีผลตอบแทนแน่นอน ปลอดภาษี พร้อมๆ ไปกับการรับความคุ้มครองชีวิต 105% ของจำนวนเงินเอาประกันภัย นาน 10 ปี โดยไม่ต้องตรวจสุขภาพให้ยุ่งยาก และที่สำคัญสามารถใช้สิทธิลดหย่อนภาษีได้อีกด้วย